b'\n_START_ARTICLE_\nViljem Pfeifer\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Novem mestu in Ljubljani, kjer je leta 1861 tudi maturiral. \xc5\xa0tudij prava je prekinil, ko je po stricu podedoval posestvo v Kr\xc5\xa1kem in bil tu 1875 izvoljen za \xc5\xbeupana. Kot kandidata mladoslovencev so ga v dr\xc5\xbeavi zbor leta 1873 izvolile kme\xc4\x8dke ob\xc4\x8dine Novo mesto-\xc4\x8crnomelj-Kr\xc5\xa1ko. Ta mandat je obdr\xc5\xbeal do 1907. Kot poslanec dr\xc5\xbeavnega zbora se je med drugim zavzemal tudi za gradnjo dolenjske in belokranjske \xc5\xbeeleznice (1886, 1889, 1901\xe2\x80\x931906), za regulacijo Save in Krke (1901) in za gradnjo ter obnovo cest. Vlo\xc5\xbeil je zakonski predlog za razveljavljenje vinsko-carinske dolo\xc4\x8dbe v trgovski pogodbi z Kraljevino Italijo (1900) in zahteval carino na italijanska vina. V letih 1877\xe2\x88\x921907 je v kranjskem de\xc5\xbeelnem zboru zastopal kme\xc4\x8dke ob\xc4\x8dine Novo mesto-Kostanjevica-Kr\xc5\xa1ko (1877\xe2\x80\x931901) in \xc4\x8crnomelj-Metlika (1901\xe2\x80\x931907). V de\xc5\xbeelnem zboru je bil \xc4\x8dlan gospodarskega in upravnega odseka, ve\xc4\x8d let \xc4\x8dlan odseka za letno poro\xc4\x8dilo, \xc4\x8dlan finan\xc4\x8dnega in 1886 do 1887 \xc4\x8dlan odseka za ob\xc4\x8dinsko upravo. Tudi v de\xc5\xbeelnem zboru se je zavzemal za gospodarske potrebe kranjske de\xc5\xbeele in svojega volilnega okraja.'